‘રેસ-3’માં મ્યુઝિકના નામે એક ક્રાંતિકારી પ્રયોગ કરાયો છે. એકાદ ડઝન જેટલા સંગીતકાર અને એટલા જ ગીતકારોએ મળીને અછાંદસ રચનાઓને ઘોંઘાટબદ્ધ, એટલે કે સંગીતબદ્ધ કરી છે. ખુદ સલમાન ભાઈની કલમમાંથી અવતરેલું આ સોંગ જુઓઃ ‘એક બાર બેબી સેલફિશ હો કે અપને લિયે જિયો ના, યે ના કભી મન મેં લાના કિ હમ આપકો ગુમરાહ કર રહે હૈં, હમ જાનતે હૈ હમ આપકે લિયે કોઈ ભી નહીં… આપને ઈતના ઈતના કિયા હૈ કિ અબ બસ આપ હી હકદાર હો…’ આ બીજું મિકાના પાતાળભેદી કંઠે ને ભાઈની પરદેશી સખીના કંઠે ગવાયેલું ગીત જુઓઃ ‘વીકએન્ડ કી પાર્ટિયાં હો રહી હૈ, એક મૈં ઔર એક તુ સાથ મેં હૈ, ઔર હાથ મેં હૈ ટેટૂ…’ જો આવી લાઈન્સ પરથી ગીતો બની શકતાં હોય તો નાણાંમંત્રીની બજેટ સ્પીચને પણ કમ્પોઝ કરવી જોઈએ! (અને તેને ‘મની કી બાત’ નામે રિલીઝ પણ કરી શકાય! બાય ધ વે, સલમાનભાઈ પણ આ ફિલ્મમાં બે વખત ‘મન કી બાત’ શબ્દપ્રયોગ કરે છે!) અચ્છા, એક સોંગના પિક્ચરાઈઝેશનની સિચ્યુએશન ડિટ્ટો જ્યોર્જ માઈકલ ‘Wham!’ના ફેમસ સોંગ ‘લાસ્ટ ક્રિસ્મસ’ની જ છે. (આ ‘લાસ્ટ ક્રિસ્મસ’ સોંગ પરથી આપણઆ અનુ મલિક સાહેબે ‘અકેલે હમ અકેલે તુમ’નું ‘દિલ મેરા ચુરાયા ક્યૂં’ ગીત બનાવેલું એ જસ્ટ GK ખાતર!) હોલિવૂડવાળાઓ એક હાઈસ્ટ-ચોરી માટે આખી ફિલ્મ બનાવે અહીં ભાઈની ફિલ્મમાં ‘અલ્લા દુહાઈ’ ગાતાં ગાતાં બેન્કના લોકરની પુંગી બજી જાય, ચુટકિયોં મેં!